Širom svijeta nastavljeni protu-ratni prosvjedi (22/3/03) - 2003-03-22
"Prosvjedi i građanski neposluh - to je ono što demokraciju čini živom i zdravom" - kaže Anne White, američka mirovna aktivistica
Diljem svijeta, stotine tisuća ljudi i jučer su prosvjedovale protiv rata u Iraku. Prosvjedi se održavaju i u brojnim američkim gradovima. Daljnji, još burniji prosvjedi najavljuju se za danas i sutra. U Sjedinjenim Državama, aktivisti održavaju čitav tjedan niz manjih prosvjednih skupova pred Bijelom kućom. Kako iz Washingtona javlja Stephanie Ho, jedna od mirovnih prosvjednica, izvjesna Anna White kaže da su mirni prosvjedi sastavni dio američke povijesti: "Prosvjedi i građanski neposluh - to je ono što demokraciju čini živom i zdravom." Veliki proturatni prosvjedi održani su u New Yorku i San Franciscu, gdje je više od tisuću-tristo prosvjednika bilo uhićeno zbog blokiranja ulica u financijskom dijelu grada. Istodobno, ispitivanja javnog mnijenja ukazuju da oko 70 posto Amerikanaca podržava ratne napore. Karen Klein, iz Arlingtona, u Virginiji, odražava taj stav: "To je vrlo nesretan rat, ali isto tako i neophodan. Nadala sam se samo da će početi ranije, tako da vrijeme ide u korist što uspješnije misije." Na zapadu Amerike, i prosvjedi i podrška. Kako iz Los Angelesa javlja Mike O'Sullivan, izvjesni John Garden nosio je u središtu grada transparent s natpisom "Amerika: ili ju voli ili ju ostavi". Odjeven u vojnu maskirnu odjeću, kaže da je veteran prvog Zaljevskog rata i dio, kako to naziva, "tihe većine". Nakon svih ovih godina pokušaja da se stvari riješe diplomatski, a bez uspjeha, kaže on, mislim da ni nema alternative onome što sada radimo. ****** U središtu Londona, na Parliament Squareu, radnici zabijaju daske oko spomenika Winstonu Churchillu, Abrahamu Lincolnu i drugim znamenitim povijesnim ličnostima. Policiju brine da bi prosvjednici - kojih se danas očekuje barem stotinu tisuća - mogli poprskati kipove bojom te prekriti graffitima. Kip Churchilla već je bio žrtva nedavnog prosvjeda protiv premijera Tonyja Blaira, zbog toga što je poslao britanske vojnike u rat protiv Saddama Husseina. Jedan od radnika smatra da prosvjednici ustvari ne vide u čemu je poanta: "To je ustvari gomila ljudi koji ne razumiju što se događa. Premda sam nisam jako u politici, znam dovoljno da mogu ocijeniti što je ispravno. Mislim, jasno je: on je zločinac, Saddam Hussein, i treba ga izbaciti. Ne može biti jednostavnije." Najveći proturatni prosvjedi u Europi održani su u Grčkoj i Italiji, te Turskoj, gdje se više od 90 posto stanovništva protivi ratu protiv Iraka. Tisuće ljudi izašle su na ulice i u Indoneziji i Bangladešu, dvije najbrojnije muslimanske zemlje u svijetu. Prosvjeda je bilo i u Japanu i Australiji, dvije zemlje koje podržavaju ratni napor. ****** Kako iz Jordana javlja Laurie Kassman, nekoliko tisuća Jordanaca i palestinskih izbjeglica dalo je oduška svom gnjevu tijekom prosvjeda održanom u dvorištu jedne škole u pretežito palestinskom dijelu Ammana, u organizaciji Islamske akcijske fronte. Izvikivani su protu-američki slogani, te paljena američka, britanska i izraelska zastava. Jedan tinejdžer, među prosvjednicima, kaže da mnogi njegovi prijatelji Saddama Husseina još uvijek smatraju arapskim herojem: "Vole ga jer je on jedina osoba koja može napasti Izrael. On jedini može poslati bombe na Izrael." Prosvjednici su se kasnije sukobili s policijom kada su pokušali odmarširati prema izraelskom veleposlanstvu. Jači sukobi prosvjednika i policije zbili su se u Kairu, gdje je policija vodenim topovima rastjerala više od 5 tisuća prosvjednika, okupljenih pred đamijom Al-Azhar, u središtu grada. Libanonska policija koristila je i vodene topove i suzavac protiv prosvjednika u Bejrutu. Dvojica prosvjednika su ubijeni, a deseci ranjeni u sukobu s policijom u glavnom gradu Jemena, Sani. U Bahrainu, policija je gumenim mecima i suzavcem držala prosvjednike podalje od američkog veleposlanstva. A, tisuće Palestinaca prosvjedovalo je u izbjegličkim logorima u Siriji i Libanonu, pri čemu su mnogi mahali plakatima sa slikama Saddama Husseina i palestinskog čelnika Yassera Arafata.